**Informatīvais ziņojums**

**2012.gada 16. oktobra Ministru kabineta sēdes darba kārtības punktā**

**“Par Latvijas Republikas nacionālās pozīcijas apstiprināšanu 2012.gada 18.-19. oktobra Eiropadomes sanāksmei”**

2012.gada 18.-19.oktobra Eiropadomē Eiropas Savienības (ES) valstu un valdību vadītāji diskutēs par ekonomikas politikas jautājumiem – izvērtēs **progresu Izaugsmes un nodarbinātības pakta īstenošanā**, kā arī diskutēs par Eiropadomes prezidentaH.Van Rompeja starpposma ziņojumu par **Ekonomiskās un monetārās savienības** padziļināšanu. Tāpat paredzēta diskusija par sadarbību ar **stratēģiskajiem partneriem**, koncentrējoties uz **ES sadarbību ar Ķīnu**.

Eiropadomē valstu un valdību vadītāju sanāksmē izvērtēs **progresu Izaugsmes un nodarbinātības pakta īstenošanā**, tai skaitā tiks izvērtēta situācija tajos **Vienotā tirgus akta I** prioritārajos pasākumos, kuros vēl nepieciešams pabeigt darbu.

Š.g. 3.oktobrī Eiropas Komisija nāca klajā ar paziņojumu par **Vienotā tirgus aktu II**, kas satur nākamos 12 prioritāros pasākumu kopumus Eiropas izaugsmes un nodarbinātības nodrošināšanai. Eiropadome aicinās publicēt ar Vienoto tirgus aktu II saistītos priekšlikumus līdz 2013.gada 31.martam un apstiprināt tos līdz 2014.gada pavasarim.

Eiropadomes diskusija aptvers arī citus Izaugsmes un nodarbinātības pakta aspektus - **investīcijas izaugsmei, pētniecību un inovācijas, nodokļu politiku, nodarbinātību un sociālo iekļaušanu, „Eiropa 2020” stratēģijas īstenošanu** u.c.

Eiropadomē paredzēta diskusija par **Eiropadomes prezidenta H.Van Rompeja starpposma ziņojumu par Ekonomiskās un monetārās savienības (EMS) padziļināšanu**. Diskusijas mērķis ir konsolidēt ES dalībvalstu viedokļus par šo jautājumu. Starpposma ziņojums publicēts š.g. 12.oktobrī.

Eiropadomē valstu un valdību vadītāji aicinās izstrādāt un 2012.gada decembra Eiropadomē prezentēt **noslēguma ziņojumu** un precīzu „**ceļa karti**”, lai virzītos uz priekšu ar EMS veidošanas galvenajiem blokiem.

Jautājumā par **stratēģiskajiem partneriem** Eiropadome koncentrēsies uz ES attiecībām ar Ķīnu, novērtējot š.g.20.septembra ES-Ķīnas samita rezultātus un diskutējot par divpusējo attiecību nākotni kontekstā ar Ķīnas politiskās vadības maiņu.

Atkarībā no diskusiju rezultātiem š.g.15.oktobra Ārlietu padomē, Eiropadomē varētu apstiprināt deklarāciju par **situāciju Sīrijā**.

**Latvija** Eiropadomē sagaida Izaugsmes un nodarbinātības pakta progresa izvērtējumu. Šī jautājuma ietvaros **Latvijai svarīga ES Vienotā tirgus efektīva funkcionēšana** un tā **loma ES ekonomikas izaugsmes veicināšanā.**

Tāpat **Latvija** Eiropadomē sagaida diskusiju par Ekonomisko un monetāro savienību, kas balstīsies uz Eiropadomes prezidenta H.Van Rompeja starpposma ziņojumu. Latvija uzskata, ka **EMS padziļināšanai jābūt atvērtam un caurspīdīgam procesam** pret tām dalībvalstīm, kas nav eiro zonā, kā arī jāievēro Vienotā tirgus integritāte.

Iesniedzējs: ārlietu ministrs E.Rinkēvičs

Vīza: valsts sekretāra p.i. A.Pildegovičs

12.12.2012. 12:00

359

BaibaČāmāne, 67016259

Baiba.Camane@mfa.gov.lv